tartuNLP/wikipedia-smugri-20251201 huggingface dataset:
Magical Mystery Tour

Magical Mystery Tour on The Beatles -yhtyeen albumi, joka ilmestyi Yhdysvalloissa vuonna 1967. Britanniassa julkaistiin sen sijaan kuusi kappaletta sisältävä tupla-EP. Useimmat albumin kappaleista tehtiin Beatles-elokuvaan "Magical Mystery Tour", joka esitettiin Britannian televisiossa joulukuussa 1967.
Taustaa.
The Beatles oli työskennellyt lähes puoli vuotta edellisen albuminsa, suurmenestystä niittäneen ja populaarikulttuuria muuttaneen "Sgt. Pepper’s Lonely Hearts Club Band" -levyn parissa. Albumi oli ollut aiempia albumeita kokeellisempi ja sisältänyt myös paljon psykedeelistä rockia. "Sgt. Pepperin" sessioissa The Beatles nauhoitti myös useita albumin ulkopuolelle jääneitä kappaleita mukaan lukien menestyskappaleet John Lennonin tekemä "Strawberry Fields Forever: ja Paul McCartneyn sävellys "Penny Lane", jotka julkaistiin tupla-A-singlenä.
Elokuvaprojekti.
Paul McCartney sai "Sgt. Pepperin" valmistumisen jälkeen idean, että Beatles kuvaisi elokuvan, jossa he matkustaisivat bussilla ympäri Englantia. Filmiä kuvattiin runsaat kaksi viikkoa ja sen kuvauksiin osallistui Beatlesin jäsenten lisäksi myös yhtyeen ystäviä, toimittajia, satunnaisesti mukaan valittuja Beatles-faneja sekä yhtyeen rumpalin Ringo Starrin täti. Elokuvan nimeksi annettiin "Magical Mystery Tour", ja siitä tuli surrealistinen ja vahvasti psykedeelinen teos, joka oli rakennettu Beatlesin musiikin ympärille. Elokuva jakoi vahvasti mielipiteitä. Suurta kiitosta sai kuitenkin osakseen musiikki, joka oli The Beatlesin uutta materiaalia, ja osittain elokuvaa varten sävellettyä. Elokuvaa varten tehtiin ainakin instumentaalinen ”Flying”-kappale.
Sävellystyö ja kappaleiden levytys.
Muutamat LP-levylle sisältyneistä kappaleista oli sävelletty ja nauhoitettu jo "Sgt. Pepperin" sessioissa ja osaan kappaleista oli jo ideat valmiina. Kaikki EP-levylle sisälletyistä kappaleista oli kuitenkin levytetty vasta "Magical Mystery Tourin" äänityksissä. Muutamat "Sgt. Pepperin" ulkopuolelle jätetyistä kappaleista jätettiin kuitenkin myös "Magical Mystery Tourin" ulkopuolelle. "Magical Mystery Tour" äänitettiin virallisesti 25. huhtikuuta – 7. marraskuuta 1967, mutta muutamat kappaleista jotka esiintyvät LP-versiolla äänitettiin jo 24. marraskuuta 1966 – 21. huhtikuuta 1967 välisenä aikana.
Harald Andersén

Harald Fridolf Andersén (4. huhtikuuta 1919 Helsinki – 28. toukokuuta 2001 Helsinki) oli suomalainen kuoronjohtaja, säveltäjä sekä suomalaisen kuoromusiikin uudistaja ja kehittäjä.
Ura.
Harald Andersén valmistui diplomiekonomiksi Helsingin ruotsinkielisestä kauppakorkeakoulusta vuonna 1939 ja opiskeli sen jälkeen Sibelius-Akatemiassa vuoteen 1946. Siellä vuonna 1955 aloittamansa kuoronjohdon opetuksen tueksi hän perusti kamarikuoro Cantemuksen vuonna 1958. Andersén toimi väliaikaisesti myös Cantores Minoresin taiteellisena johtajana vuonna 1959.
Andersén herätti musiikkipiirien huomion 1950-luvulla saatuaan Chorus Sanctae Ceciliae -kuoron laulamaan uudenlaista ohjelmistoa ennenkuulumattomalla tavalla. Andersén opetti paitsi Sibelius-Akatemiassa myös Klemetti-Opistossa ja Martin Wegelius -instituutissa. Andersénin johdolla aloittivat toimintansa Klemetti-Opiston Kamarikuoro 1959 ja Radion kamarikuoro 1962.
Andersén palkittiin vuonna 1966 Pro Finlandia -kunniamerkillä. Hän sai myös teologian kunniatohtorin arvon 1974, valtion säveltaidepalkinnon 1976 ja professorin arvonimen 1978. Hänen nimeään kantaa joka kolmas vuosi järjestettävä kansainvälinen Harald Andersén -kamarikuorokilpailu.
Andersénin viimeinen leposija on Helsingissä Kulosaaren hautausmaalla.
Huivi

Huivi on kangaskappale, jota käytetään vaatteena, tyypillisesti kaulan (ns. kaulahuivi) tai pään ympärillä, jolloin siitä voidaan muodostaa myös turbaani.
Huivia voidaan käyttää joko lämmittämään ja suojaamaan, koristeellisena asusteena tai uskonnon tunnusmerkkinä. Huiveja voidaan valmistaa lähes kaikilla tekstiilitekniikoilla; tavallisimpia ovat kankaiset ja neulotut huivit. Huivien muodot ovat myös hyvin vaihtelevia; nelikulmaisia, suorakaiteen muotoisia, kolmiomaisia tai pitkänomaisia nauhoja.
Huivi on esihistoriallinen vaatekappale ja muistuttaa huntua sekä viittaa. Esimerkiksi antiikin Kreikkalaiset naiset käyttivät päällysvaatteenaan huivin, hunnun ja viitan yhdistelmää himationia.
Muita huivimaisia asusteita ovat muun muassa keeppi ja bolero. 
Turkissa huivin käyttö aiheutti kiistan, kun sen käyttö lisääntyi 1980-luvulla islamilaisen liikkeen nousun myötä, vaikka turkkilaisnaisten käyttämä huivi erosi konservatiivisissa islamilaisissa yhteisöissä käytetystä vain silmät näkyviin jättävästä mustasta asusta.
Kia Sorento

Kia Sorento on Kia Motorsin vuodesta 2002 lähtien valmistama automalli. Sen ensimmäisen sukupolven malli on erillisrungolle perustuva katumaasturi, tämän jälkeiset sukupolvet ovat itsekantavalle korille perustuvia crossovereita.
Kia Sorento BL (2002–2009).
Ensimmäisen sukupolven Sorento esiteltiin keväällä 2002. Auto on takavetoinen ja perustuu erilliselle runkorakenteelle. Saatavana oli myös nelivetojärjestelmä alennusvaihteistolla. Kaikki Suomeen tuodut mallit olivat nelivetoisia.
Vuoden 2003 Euro NCAP -kolaritestistä Sorento sai tulokseksi neljä tähteä viidestä.
Syksyllä 2006 Sorento sai muun muassa uudistetun etusäleikön. 
Kia Sorento XM (2009–2014).
Toisen sukupolven Sorento esiteltiin Soulin autonäyttelyssä huhtikuussa 2009. Se on edeltäjästään poiketen etuvetoinen ja perustuu itsekantavalle korirakenteelle. Auto jakaa siinä käytetyn Y5-pohjalevyn muun muassa sisarmallinsa Hyundai Santa Fen kanssa.
Vuoden 2009 Euro NCAP -kolaritestistä Sorento sai tulokseksi täydet viisi tähteä.
Los Angelesin autonäyttelyssä vuoden 2012 lopulla esiteltiin kasvojenkohotuksen kokenut Sorento. Uudistuksia tehtiin muun muassa etusäleikköön ja puskureihin. Lisäksi takavalot muotoiltiin uudelleen. 
Kia Sorento UM (2014–2020).
Kolmannen sukupolven Sorento esiteltiin Pariisin autonäyttelyssä syksyllä 2014. Edeltäjäänsä verrattuna se kasvoi 95 millimetriä kokonaispituudeltaan, 80 millimetriä akseliväliltään ja viisi millimetriä leveydeltään, mutta on 15 millimetriä aiempaa matalampi.
Vuoden 2014 Euro NCAP -kolaritestistä Sorento sai tulokseksi täydet viisi tähteä.
Frankfurtin autonäyttelyssä syksyllä 2017 esiteltiin kasvojenkohotuksen kokenut Sorento. Ulkonäölliset muutokset kohdistuivat uudelleenmuotoiltuihin etu- ja takapuskureihin. Sisällä ohjauspyörä oli uusi ja mittaristoa oli niin ikään uudistettu. Uutuutena oli kahdeksanportainen automaattivaihteisto. 
Kia Sorento MQ4 (2020–).
Neljännen sukupolven Sorento oli tarkoitus esitellä Geneven autonäyttelyssä maaliskuussa 2020, mutta tapahtuma peruttiin koronaviruspandemian vuoksi. Edeltäjäänsä verrattuna auton kokonaispituus, leveys ja korkeus kasvoivat 10 millimetriä ja akseliväli 35 millimetriä. 
Vuoden 2020 Euro NCAP -kolaritestistä Sorento sai tulokseksi täydet viisi tähteä.
ELN

Ejército de Liberación Nacional (ELN) eli Kansallinen vapautusarmeija on Kolumbiassa toimiva vasemmistolainen ja maan toiseksi suurin sissijärjestö. 
ELN:n ideologia on sekoitus marxilaisuutta ja radikaalia vapautuksen teologiaa. ELN perustettiin vuonna 1964. Sen perusti roomalaiskatolinen pappi ja vapautuksen teologian kannattaja Camilo Torres Restrepo. Sen riveihin liittyi niin Kuubassa koulutuksen saaneita marxilaisia vallankumouksellisia kuin joitain katolisia pappejakin. Vuosina 1973–1974 järjestö oli lähellä tuhoa sisäisen kriisin ja Kolumbian armeijan operaatioiden seurauksena, mutta toipui espanjalaissyntyisen Manuel Pérezin johdolla. Pérezin kuoltua 1998 ryhmän johdossa on ollut Nicolás Rodríguez Bautista. 
ELN:n riveissä arvoidaan olevan 3 500–5 000 taistelijaa. Järjestö on toisinaan tehnyt yhteistyötä FARCin kanssa. ELN pysytteli vuosina 1998–2002 sivussa FARCin ja Kolumbian hallituksen rauhanneuvotteluista, mutta on sittemmin käynyt hallituksen kanssa alustavia neuvotteluja mahdollisesta rauhansopimuksesta. Ecuadorin presidentti Rafael Correa on ilmoittanut tarjoavansa maataan välittäjäksi Kolumbian hallituksen ja ELN:n välisessä konfliktissa. ELN ilmoitti vetävänsä tukensa hallituksen ja FARCin neuvottelemasta rauhanprosessista ja jättäytyi lopulta rauhanneuvottelujen ulkopuolelle. ELN katsoi, ettei Juan Manuel Santosin hallitus ollut täyttänyt sissijärjestön asettamia ehtoja (joihin sisältyi muun muassa maaseudun tilanteen parantaminen ja kansalaisten "rajoitettu" osallistuminen rauhanprosessiin). ELN on syyllistynyt useisiin rikoksiin (muun muassa kidnappauksiin, öljyteollisuuden sabotointiin ja murhiin). Kolumbian oikeusministeriö ilmoitti, että ELN:ää epäillään lähes 16.000:sta sotarikoksesta. Sissijärjestö julisti 12. syyskuuta 2016 kolme vuorokautta kestäneen aseellisen sulun hallitsemillaan alueilla.
ELN teki 17. tammikuuta 2019 poliisikouluun Bogotassa terrori-iskun, jossa kuoli 20 ja haavoittui 68 ihmistä. Kuolleet olivat 17-22-vuotiaita poliisikadetteja.
Kia Sportage

Kia Sportage on Kia Motorsin vuodesta 1993 lähtien valmistama crossover-tyyppinen automalli.
Kia Sportage NB-7 (1993–2004).
Vuonna 1993 esitelty ensimmäisen sukupolven Sportage perustuu pakettiautomalli Mazda Bongon alustalle, sillä Kia oli solminut yhteistyösopimuksen Mazdan ja siitä osuuden omistavan Fordin kanssa. Viisiovisen lisäksi malli oli saatavana kolmiovisena kangaskattoisena versiona. Viisiovisesta tuli vuonna 1996 markkinoille myös pidennetty Grand Wagon -versio. Moottorivalikoiman muodostivat Mazdalta peräisin olevat 2,0-litraiset bensiini- ja dieselmoottorit.
Vuosimallin 1997 Sportagesta tuli ensimmäinen automalli, jossa oli varusteena kuljettajan polviturvatyyny.
Kia Sportage JE/KM (2004–2010).
Toisen sukupolven Sportage esiteltiin Pariisin autonäyttelyssä syksyllä 2004. Se perustuu samalle pohjalevylle kuin esimerkiksi lähes identtinen sisarmallinsa Hyundai Tucson. 
Vuonna 2007 Sportageen tehtiin uusi etusäleikkö ja mustapohjaiset ajovalot. Mallia alettiin valmistaa Slovakian Žilinassa samalla tehtaalla Kia cee’din kanssa. Euroopassa valmistaja nosti Sportagen takuuajan cee’din tavoin seitsemään vuoteen. 
Syksyllä 2008 tuli perusteellisempi facelift, jolloin malli sai uudelleenmuotoillut ajovalot, etupuskurin ja etusäleikön. 
Kia Sportage SL (2010–2015).
Kolmannen sukupolven Sportage esiteltiin Geneven autonäyttelyssä keväällä 2010.
Vuoden 2010 Euro NCAP -kolaritestistä Sportage sai tulokseksi täydet viisi tähteä.
Geneven autonäyttelyssä keväällä 2014 esiteltiin hieman uudistunut Sportage. Muutoksia oli tehty etu- ja takapuskureihin ja takavalot muutettu LED-tyyppisiksi. Sisällä mittaristo oli uusi, ja myös sisustusmateriaalit olivat aiempaa parempia. 
Kia Sportage QL (2015–2022).
Neljännen sukupolven Sportage esiteltiin Frankfurtin autonäyttelyssä syksyllä 2015. Kiinassa mallia myydään nimellä Kia KX5.
Vuoden 2015 Euro NCAP -kolaritestistä Sportage sai tulokseksi täydet viisi tähteä.
Vuonna 2018 Sportageen tehtiin uudistuksia puskureihin ja etusäleikköön. Sisällä on uusi ohjauspyörä ja uusittu mittaristo.
Kantonin autonäyttelyssä vuoden 2018 lopulla esiteltiin kasvojenkohotuksen kokenut KX5, jonka ulkonäkö muuttui muilla markkina-alueilla myytävästä Sportagesta poikkeavaksi.
Saksan vaakuna

Saksan vaakuna sisältää kultaisella kentällä mustan punavaruksisen kotkan. Vaakunaa kutsutaan Saksassa usein nimellä "Bundesadler" (”liittokotka”). Kotkan ulkonäko vaihtelee sen mukaan, minkä valtion viraston tunnuksissa sitä käytetään.
Kotka oli aluksi Pyhän saksalais-roomalaisen keisarikunnan symboli, mutta koska valtakuntaa alettiin vuosisatojen kuluessa pitää samana kuin Saksa, alettiin kotkaa pitää myös Saksan symbolina. Nykyinen vaakuna otettiin symboliensa osalta käyttöön keisarikunnan luhistumisen jälkeen vuonna 1919, nykyasussaan ensimmäistä kertaa Weimarin tasavallan aikana vuonna 1928, ja uudelleen liittotasavallan perustamisen jälkeen 1950. Nykymuodossaan vaakuna otettiin käyttöön Saksan liittotasavallassa 4. heinäkuuta 1952 maan sisäministeriön esityksestä.
Sweeney Todd

Sweeney Todd on Stephen Sondheimin säveltämä ja sanoittama musikaali. Sen ensiesitys oli vuonna 1979, ja siitä on kehittynyt yksi Broadwayn kuuluisimmista musikaaleista. Se perustuu 1800-luvulla syntyneeseen tarinaan sarjamurhaajaparturi Sweeney Toddista.
Suomalainen ensi-ilta oli Suomen Kansallisoopperassa 19. syyskuuta 1997. Suomennos on Juice Leskisen.
"Sweeney Toddista" sai ensi-iltansa Tim Burtonin ohjaama elokuvaversio "" vuonna 2007. Elokuvassa Sweeney Toddia esittää Johnny Depp, ja muissa rooleissa nähdään muun muassa Alan Rickman ja Helena Bonham Carter. Vuonna 2006 aiheesta tehtiin myös televisioelokuva "Sweeney Todd", jonka päärooleissa esiintyvät muun muassa Ray Winstone ja Tom Hardy.
Goiânia

Goiânia on Brasiliassa sijaitsevan Goiásin osavaltion pääkaupunki. Kaupungin asukasluku oli 1 302 001 vuonna 2010. Goiâniasta on hyvät kulkuyhteydet muihin Brasilian kaupunkeihin. Turismia kaupungissa on kuitenkin melko vähän, lähinnä siellä käy vain brasilialaisia turisteja.
Sijainti.
Goiásin osavaltio sijaitsee lähes keskellä Brasilian valtiota. Lähellä sijaitsee muun muassa Brasilian pääkaupunki Brasília. Pienempiä kaupunkeja, joissa goiânialaisilla on tapana käydä loma-aikana, on mm. Pirenópolis, Goiás Velho sekä Caldas Novas. Rio de Janeiro sijaitsee 1 338 kilometrin päässä ja São Paulo 926 kilometrin päässä Goiâniasta.
Kaupunki.
Goiânia on Suomen mittakaavassa suuri kaupunki, mutta Brasiliassa se jää isompien kaupunkien varjoon ja on siten melko tuntematon kaupunki maailmalla. Goiâniassa on paljon vapaa-ajanviettomahdollisuuksia. Setor Buenon alueella sijaitseva puisto Vaca Brava on nuorten yleinen kokoontumis- ja ajanviettopaikka. Pikku baareja ja pubeja on satoja ympäri kaupunkia. Kaupungissa on useita kauppakeskuksia, joista suurin on nimeltään "Flamboyant". Brasilialaiselle kulttuurille ominaisesti kaupungin katujen varsilla on monia ravintoloita, joissa paikalliset käyvät syömässä usein.
Ilmasto.
Ilmasto on kuuma ympäri vuoden. Talvella on kuivaa ja kesällä kosteaa ja sateista.
Sertanejo.
Brasiliasta kotoisin oleva musiikin laji sertanejo on kotoisin Goiâniasta. Sertanejo vastannee tyyliltään country-musiikkia. Sen suuria tähtiä ovat mm. Zezé Di Camargo &amp; Luciano sekä Bruno &amp; Marrone.
Nepalin kommunistinen puolue (maolainen)

Nepalin yhdistynyt kommunistinen puolue (maolainen) () on Nepalissa toimiva marxilais-leniniläinen puolue. Puolue kävi sissisotaa Nepalin hallitusta vastaan vuosina 1996–2006. Kevään 2008 vaaleissa puolue nousi maan suurimmaksi, ja sen johtaja Pushpa Kamal Dahal eli "Prachanda" nousi pääministeriksi. Maolaisten johtama hallitus hallitsi Nepalia elokuusta 2008 toukokuuhun 2009.
Maolaiset saivat vuoden 2008 perustuslakia säätävän kokouksen vaaleissa 30,5 prosenttia äänistä ja 229 edustajaa.
Puolue perustettiin, kun Nepalin kommunistinen puolue (Yhtenäisyyskeskus) hajosi erimielisyyksiin. Uusi puolue käytti samaa nimeä vuoteen 1995 asti.
NKP(M) on maolaisten järjestöjen muodostaman Revolutionary Internationalist Movementin (RIM) ja Coordination Committee of Maoist Parties and Organizations of South Asian (CCOMPOSA) jäsen. Puolueen opiskelijajärjestö on All Nepal National Independent Students Union (Revolutionary) (ANNISU-R). Puoluetta lähellä oleva ammattijärjestö on All Nepal Trade Union Federation (Revolutionary), ANTUF(R).
Sissitoiminta.
Alkuvuodesta 2003 Nepalin hallitus arvioi että NKP(M):n riveissä oli noin 5 500 varsinaista taistelijaa ja 8 000 apujoukkojen jäsentä. Arviolta 30 % taistelijoista oli naisia. NKP(M) oli värvännyt riveihinsä myös alaikäisiä lapsisotilaita. NKP(M):n sissit operoivat sodan aikana valtaosassa Nepalia ja pitivät käytännössä hallussaan osaa maaseudusta.
Pariisin klubi

Pariisin klubi on vuonna 1956 perustettu epävirallinen julkisten velkojien yhteistyöelin, jonka tarkoituksena on etsiä koordinoituja ja kestäviä ratkaisuja velallisvaltioiden maksuvaikeuksiin. Klubin päätökset tehdään yksimielisesti ja sihteeristönä toimii Ranskan valtiovarainministeriö. Pariisin klubissa on 19 pysyvää jäsentä sekä tarpeen mukaan kutsuttavia velkojamaita. 
Pariisin klubi on epävirallinen ryhmä, eikä sillä ole kansainvälisoikeudellista perustaa. Silti sen päätöksentekoa ohjaamaan on luotu lukuisia sääntöjä ja periaatteita. Järjestelyissä pyritään eri velkojamaiden tasapuoliseen kohteluun, joten velallismaa ei voi taata jollekulle velkojalle edullisempaa kohtelua kuin klubissa on sovittu. Lainan saajalta edellytetään, että sillä on Kansainvälisen valuuttarahasto IMF:n tukema ohjelma ja velkajärjestely perustuu ohjelmassa arvioituun rahoitusvajeeseen. 
Pysyviä Pariisin klubin jäsenmaita ovat Alankomaat, Australia, Belgia, Espanja, Irlanti, Italia, Itävalta, Japani, Kanada, Norja, Ranska, Ruotsi, Saksa, Suomi, Sveitsi, Tanska, Venäjä, Yhdistynyt kuningaskunta ja Yhdysvallat. Pariisin klubin sihteeristönä toimii Ranskan valtiovarainministeriö.
Morsiamen isä (vuoden 1991 elokuva)

Morsiamen isä () on vuonna 1991 ensi-iltansa saanut Charles Shyerin ohjaama yhdysvaltalainen komediaelokuva. Elokuvan pääosissa esiintyvät Steve Martin, Diane Keaton, Kimberly Williams ja Martin Short. Elokuva on uudelleenfilmatisointi Vincente Minnellin vuoden 1950 samannimisestä elokuvasta.
Elokuva on sijalla 92 yhdysvaltalaisen kaapelitelevisioverkko Bravon valitsemien sadan hauskimman elokuvan joukossa.
Elokuvan jatko-osa "Father of the Bride Part II" sai ensi-iltansa vuonna 1995.
Juoni.
George Banks (Steve Martin) on keskiluokkainen perheenpää, jolla on oma urheilukenkiä valmistava yritys San Marinossa, Kaliforniassa. Georgen 22-vuotias tytär Annie (Kimberly Williams) aikoo mennä naimisiin Bryan MacKenzien (George Newbern) kanssa, joka on Bel-Airissa asuvan yläluokkaisen pariskunnan ainoa poika. Annie ja Bryan ovat päättäneet mennä naimisiin, vaikka ovat tunteneet toisensa vasta kolme kuukautta. George ei osaa kuvitella elämää ilman Annieta, joten hän päättää lujasti tehdä tulevista häistä niin epämukavat kuin mahdollista (varsinkin, kun kuulee häiden maksavan 250 dollaria per vieras). Georgen vaimo Nina (Diane Keaton) puolestaan yrittää saada miehensä olemaan iloinen Annien puolesta. Lopulta häät päätetään järjestää Banksien kotona, ja niitä varten palkataan omalaatuinen hääsuunnittelija nimeltä Franck (Martin Short). Sillä välin George yrittää totutella ajatukseen, että Anniesta on tullut aikuinen, jolla on oma elämä.
Al Misratah

Al Misratah (myös Misurata tai Mistrata; arabiaksi: مصراتة) on samannimisen maakunnan pääkaupunki Libyan rannikolla, noin 200 kilometriä Tripolista itään. Al Misratahissa on noin 122 000 asukasta. Kaupungin perustivat muinaiset roomalaiset nimellä Tubartis. Sen vauraus perustuu terästeollisuuteen ja vilkkaaseen satamaan.
Misrata joutui Libyan sisällissodassa vuonna 2011 Muammar Gaddafin hallituksen joukkojen saartamaksi. Tällöin satoja siviilejä kuoli muun muassa sala-ampujien ja saartavien joukkojen tulituksessa. Gaddafia tukevat joukot myös surmasivat jopa kokonaisia perheitä pelotellakseen väestöä.
Gaddafin surmaamisen jälkeen hänen ruumistaan esiteltiin Misratassa.
Velodromi

Velodromi eli pyöräilystadion on ratapyöräilyn suorituspaikka. Se on kahdesta suorasta ja kahdesta ne toisiinsa yhdistävästä 180 asteen käännöksen tekevästä kaarteesta koostuva rata. Radoissa on kallistukset. 
Aikaisemmin velodromit sijaitsivat ulkona, mutta nykyään rakennetaan velodromit tavallisesti sisätiloihin, varsinkin jos niillä on tarkoitus käydä korkean tason kilpailuja. Velodromin rakentaminen on kallista ja niitä rakennetaan tavallisesti suurkisojen kuten olympialaisten tai Kansainyhteisön kisojen isäntäkaupunkeihin. Velodromit rakennetaan puusta tai betonista.
Radan pituus ja kaltevuus.
Ratojen pituus vaihtelee 150 ja 500 metrin väliltä, olympialaisissa minimipituudeksi on säädetty 250 metriä. Yleisin ratojen pituus on 333,33 metriä, mutta nykyisin lähes kaikki uudet velodromit ovat 250 metrin mittaisia. Radan puolikkaan pituus pitäisi olla sellainen, että se kerrottuna jollakin tasaluvulla tuottaisi tuloksen 1 000 metriä. 250 metrin radan kaltevuus on tavallisesti noin 45°, 333 ja 1/3 kilometrin radassa noin 32°. Ennen vanhaan radat rakennettiin tavallisesti yleisurheilukenttien yhteyteen ja kallistukset olivat hyvin minimaaliset. Velodromien kehittymiseen on merkittävästi vaikuttanut saksalainen Schuermannin arkkitehtitoimisto, joka rakentaa velodromeja jo kolmannessa polvessa.
Ratamerkinnät.
Jokaisen radan pinnalla ovat tietyt vakiomerkinnät. Radan sisäpuolisen alueen ja itse radan välissä on sininen, noin 10 % radan leveydestä oleva väriltään sininen reunus, joka ei kuulu itse rataan. Tälle alueelle menevät ajajat "oikaisevat" ja heidät näin diskvalifoidaan. 20 senttimetriä radan sisäreunasta ulospäin on musta viiva, joka merkitsee radan pituutta. 90 senttimetriä sisälinjasta on punainen viiva. Punaisen ja mustan viivan välinen alue on paras reitti ajaa rataa ympäri, sillä tällöin sisäkautta ohittaminen ei onnistu. Maaliviiva on valkoinen viiva mustalla pohjalla ja se sijaitsee etusuoran päässä. Kummankin suoran keskellä on punaiset radan poikki menevät takaa-ajokilpailuissa käytettävät viivat. 200 metriä ennen maalia on valkoinen poikkiviiva, joka merkitsee, että maaliin on matkaa 200 metriä. Lisäksi vähintään 2,5 metrin päässä sisäreunasta kulkee sininen viiva. Pariajossa ajovuoroaan odottava pari odottaa viivan yläpuolella.
Eugenius I

Eugenius I (k. 657)&lt;ref name="Book of Saints/193"&gt;The Book of Saints: 193.&lt;/ref&gt; oli paavina 10. elokuuta 654 – 2. kesäkuuta 657. Hän oli syntyjään roomalainen. Ennen paaviksi tuloaan hän toimi pappina ja tuli tunnetuksi hyväntekeväisyydestä, hurskaudesta ja lempeydestä.
Eugeniuksen edeltäjä oli syrjäytetty monoteletismiä koskevan kiistan takia, ja myös Eugenius joutui ottamaan paavina asiaan kantaa. Hän lähetti sopuisan kirjeen Konstantinopoliin, mutta Konstantinopolin patriarkan vastaus ymmärrettiin provokatiiviseksi Roomassa, ja kansa vaati paavia julistamaan Konstantinopolin kirkonkiroukseen. Asiasta nousi kiista Bysantin ja Rooman välille, mutta arabien hyökkäys Rodokselle vuonna 654 ja sitä seurannut murskaava voitto johti Bysantin keisarin Konstans II:n äkilliseen pakoon, ja näin asia jäi sivuun ja Eugenius I säästyi edeltäjänsä kohtalolta.
Robert F. Kennedy Memorial Stadium

Robert F. Kennedy Memorial Stadium, lyh. RFK Stadium, on baseball- ja jalkapallostadion Yhdysvaltojen pääkaupungissa Washingtonissa.
RFK Stadiumin istumakapasiteetti on yli 56 000 katsojapaikkaa. Stadion oli alun perin nimeltään District of Columbia Stadium eli D.C. Stadium, mutta se nimettiin uudelleen edesmenneen senaattorin Robert F. Kennedyn mukaan vuonna 1969. Amerikkalaisen jalkapallon ammattilaisliiga NFL:n joukkue Washington Redskins pelasi kotiottelunsa vuosina 1961-1996 RFK Stadiumilla. Stadionia käytettiin myös vuoden 1994 jalkapallon maailmanmestaruuskilpailujen yhtenä näyttämönä.
Stadionin ympäristössä on myös ollut vuonna 2002 väliaikainen moottorirata American Le Mans Series -sarjan kilpailuun.
Ani DiFranco

Ani DiFranco (synt. Angela Marie Difranco, 23. syyskuuta 1970 Buffalo, New York) on laulaja, kitaristi ja lauluntekijä. Hän on tuottelias muusikko ja hänet tunnetaan feministinä.
Siveysvyö

Siveysvyö oli etenkin varhaisella uudella ajalla käytetty raudasta tai nahasta valmistettu laite, joka suunniteltiin vaimon uskollisuuden tai nuoren naisen neitsyyden varmistamiseksi.
Rakenne ja käyttö.
Siveysvyö oli yleensä metallinen vyötärön ympäri ja haarojen välistä kulkeva vanne, jossa oli pienet, usein teräväreunaiset reiät ulostamista ja virtsaamista varten. Vaikka paremmissa malleissa saattoi olla pehmusteita, oli siveysvyötä epämukava käyttää.
Vuosisatoja toistetun myytin mukaan varhaiskeskiajan ristiretkeläisten vaimot pakotettiin käyttämään siveysvöitä heidän miestensä poissa ollessa. Tosiasiassa vöiden käyttö oli keskiajalla harvinaista ja niitä hankittiin ilmeisesti lähinnä kuriositeetteina matkoilta. Ensimmäiset tunnetut siveysvyöt ovat 1400-luvun Italiasta. Joidenkin aiemmin museoissa esillä olleiden siveysvöiden autenttisuus on kyseenalaistettu.
Nykyään siveysvyötä muistuttavaa laitetta voidaan käyttää seksileluna.
Donus

Donus (k. 11. huhtikuuta 678) oli paavina 2. marraskuuta 676 – 11. huhtikuuta 678. Hän oli syntyjään roomalainen. Paavina ollessaan Donus päällystytti Pietarinkirkon etupihan ja siihen liittyvän atriumin ja restauroi muitakin suuria kirkkoja Roomassa. Hänen aikanaan nestoriolaisuus nosti uudelleen päätään – eräästä roomalaisesta luostarista löytyi nestorilaisiksi laskettavia munkkeja. Donus hajotti heidän ryhmänsä ja antoi luostarin muille munkeille. Donus kuoli vuonna 678 ja hänet haudattiin Pietarinkirkkoon.
Agatho

Agatho (s. n. 577 – 681)&lt;ref name="Book of Saints/12"&gt;The Book of Saints: 12&lt;/ref&gt; oli paavina 27. kesäkuuta 678 – 16. tammikuuta 681. Hän oli syntynyt Sisiliassa varakkaaseen kreikkalaisperheeseen, ja hänen kerrotaan lahjoittaneen omaisuutensa pois liittyessään luostariin Palermossa.
Hänen paaviuskautensa päätapahtuma oli kuudes ekumeeninen kirkolliskokous, joka virallisesti tuomitsi monotelitismin. Katolinen kirkko on julistanut hänet pyhimykseksi ja hänen päiväänsä vietetään 10. tammikuuta.
Svenska litteratursällskapet i Finland

Svenska litteratursällskapet i Finland (lyhenne SLS) on tieteellinen seura, jonka tarkoituksena on vaalia, kehittää ja välittää suomenruotsalaista kulttuuriperintöä. 
Historia.
Seura perustettiin vuonna 1885 Johan Ludvig Runebergin muistoksi.
Svenska Litteratursällskapet i Finland nimitti ja aloitti vuonna 1911 Florinin komitean. Florinin komitea suuntautui perinnöllisyyden merkitystä painottaneeseen rotupuhtaudelliseen työhön.
Toiminta.
Seura harjoittaa arkisto-, kustannus- ja tutkimustoimintaa. Seuran tärkeimpiä julkaisuja ovat Runebergin ja Zacharias Topeliuksen kootut teokset.
Seura omistaa ja hallinnoi Svenska kulturfondenia sekä ylläpitää Porvoossa sijaitsevaa Runoilijakotia. Seura jakaa vuosittain stipendejä ja kirjallisuuspalkintoja, joista tärkein on Tollanderin palkinto.
Vuoden 2024 lopussa SLS:n hallinnoiman omaisuuden arvo oli noin 2,2 miljardia euroa, joka koostuu SLS:n ja Svenska kulturfondenin (SKF) rahastoista. SLS sijoittaa pääasiassa kotimaisiin ja ruotsalaisiin kansainvälisesti toimiviin pörssiyhtiöihin. Seura on monen suomalaisen pörssiyhtiön suurimpia osakkeenomistajia. Seuralla on ollut huomattavia omistuksia eri yrityksissä, muun muassa SYP-pankissa, Kymin Oy:ssä ja Wärtsilässä.
Terry Crews

Terrence Alan "Terry" Crews (s. 30. heinäkuuta 1968 Flint, Michigan) on yhdysvaltalainen näyttelijä ja entinen amerikkalaisen jalkapallon pelaaja. 
Crews on esiintynyt komediaelokuvissa "Friday After Next", "Saran suloinen kosto", "White Chicks" ja elokuvassa "Luunmurskaajat", jossa nähdään myös Adam Sandler. Hänellä on myös roolit elokuvissa "The Expendables", "The Expendables 2" ja "The Expendables 3". Crews näytteli myös sarjassa "Lapsuuteni luuserina" Chrisin isää Juliusta. Hänet tunnetaan myös tilannekomediasarjasta Brooklyn 99, jossa hän on näytellyt vuodesta 2013 lähtien luutnantti Terry Jeffordsia.
Urheilu-urallaan Crews pelasi NFL-liigassa yhteensä 32 peliä edustaen Los Angeles Ramsia, San Diego Chargersia ja Washington Redskinsia.
Yksityiselämä.
Crews on ollut naimisissa laulaja Rebecca King Crewsin kanssa vuodesta 1989 lähtien ja heillä on viisi yhteistä lasta.
Crews tunnusti julkisesti vuonna 2014 olevansa pornoaddikti ja menneensä ongelmastaan katkaisuhoitoon vuonna 2008.
Crews on julkaissut omaelämäkertansa, jossa on kertonut pornoaddiktiostaan. Hän on aktiivisesti valistanut asiasta ja tämän vaikutuksista.
Crews on puhunut julkisesti myös seksuaalisesta häirinnästä sekä toksisesta maskuliinisuudesta. Hän on kiittänyt naisia Me Too -kampanjasta, joka rohkaisi häntä puhumaan kyseisten asioiden puolesta.
Dioraama

Dioraama () on osittain kolmiulotteinen maisemamalli tai asetelma, joka esittää esimerkiksi historiallista tapahtumaa tai tilannetta luonnossa. Dioraamoja käytetään yleensä museoissa elävöittämään ja havainnollistamaan näyttelyitä. 
Ensimmäisen dioraaman rakensi valokuvauksen pioneeri Louis Daguerre vuonna 1822. Daguerren dioraamassa vaihtuivat näkymät 15 minuutin välein. Vaihtelut toteutettiin erilaisten mekaanisten kojeiden, valon ja peilien avulla. Nykyajan tunnetuimpia dioraamoja ovat New Yorkin luonnontieteellisen museon (American Museum of Natural History) suuret dioraamat, jotka valmistettiin museon kuraattorin Frank M. Chapmanin johdolla. Nämä dioraamat ovat olleet useiden muiden museoiden dioraamojen esikuvina.
Dioraamat ovat ikään kuin ikkunoita toiseen todellisuuteen. Niissä käytetään tavallisesti kaltevia tai kaarevia pintoja ja taustamaalauksia, jotta voidaan antaa katsojille vaikutelma todellista suuremmasta tilasta. Taemmas sijoitetut esineet voidaan myös tehdä normaalia pienemmiksi, jolloin vahvistetaan syvyysvaikutelman illuusiota.
Tyypillisimpiä dioraamoja ovat luonnontieteellisten museoiden asetelmat, joissa käytetään täytettyjä eläimiä. Tällaisia dioraamoja on esillä esimerkiksi Helsingin luonnontieteellisessä museossa (entinen Eläinmuseo). Historiaan keskittyvissä museoissa saatetaan käyttää myös pienoiskokoisia dioraamoja, jossa pienoissotilaat on ryhmitelty pienoiskokoiseen maastoon jäljittelemään jotakin kuuluisaa taistelua.
Pienoismallien rakentamisen yksi alalaji on mallisarjasta rakennetun pienoismallin tai figuurien sijoittaminen osaksi pienoiskokoista dioraamaa. Yksinkertaisimmillaan dioraama voi olla esimerkiksi lentokonedioraamassa sopivalla värillä maalattu tasainen alusta, simuloimassa lentokentän pintaa.
Life (vuoden 1999 elokuva)

Life on Ted Demmen ohjaama komedia-/draamaelokuva, joka valmistui vuonna 1999. Elokuvan pääosissa esiintyvät Eddie Murphy ja Martin Lawrence, joiden lisäksi elokuvassa nähdään myös muun muassa Bernie Mac, Anthony Anderson, Miguel A. Núñez Jr. ja Bokeem Woodbine.
Leo II (paavi)

Leo II (611–3. heinäkuuta 683) oli syntyjään sisilialainen ja toimi paavina tammikuusta 681 – 3. heinäkuuta 683.&lt;ref name="Book of Saints/340"&gt;The Book of Saints, s. 340.&lt;/ref&gt; Hänet valittiin melko pian edeltäjänsä kuoleman jälkeen, mutta paaviksi nimittämiseen meni yli vuosi, lähinnä koska hän irtisanoutui paavi Honorius I:n aikakaudella käyttöönotetusta monoteletismista. Leon lyhyen virkakauden tärkein saavutus oli kuudennen ekumeenisen kirkolliskokouksen päätösten käytäntöön saattaminen. Katolinen kirkko on julistanut hänet pyhimykseksi, ja hänen päiväänsä vietetään 3. heinäkuuta.
Hänet tunnettiin muusikkona, ja hänen aikanaan restauroitiin useita kirkkoja.
Brian Grazer

Brian Grazer (s. 12. heinäkuuta 1951 Los Angeles, Kalifornia) on yhdysvaltalainen elokuvien ja televisio-ohjelmien tuottaja, joka perusti Imagine Entertainmentin Ron Howardin kanssa.
Hän on tuottanut useita menestyksekkäitä elokuvia kuten "Kaunis mieli" sekä "Apollo 13". Lisäksi hän on ollut tuottajana muun muassa "Bumerangi", "Da Vinci -koodi" sekä "8 Mile" -elokuville.
Fortuna (peli)

Fortuna on lautapeli, joka koostuu kuulavarastosta, viidestä kuulasta (kuulien lukumäärä voi vaihdella), rampista, pistealueista ja työntökepistä. Peli on yleensä tehty puusta ja pistealueet nauloista. Yleisin pelimalli on koivuvanerista valmistettu pöydälle asetettava malli. 
Säännöt.
Yleistä.
Pelin tarkoitus on lyödä kepillä kuulia ylös rampista (myös jousella toimivia laukaisimia löytyy.) Lauta asetetaan jonkin verran kallelleen jotta kuulat valuvat hiljalleen alas. Pelilaudassa on kuoppia ja nauloilla rajattuja alueita, joihin on merkitty pistemäärä. Jos kuula päätyy kuoppaan tai tällaiseen alueeseen, siitä saa pisteitä siihen merkityn pistemäärän verran. Silloin pallosta tulee käytetty. Eri kuopilla ja alueilla on eri pistemäärä, ja alimpana ovat yleensä kaikkein arvokkaimmat. Joskus myös lähellä kentän alareunaa on naula, johon osumalla voi saada ylimääräisen pallon. Jos pallo ei jää mihinkään kuoppaan tai alueeseen, se päätyy pelilaudan alareunaan, jolloin se on käytetty. Peli loppuu kun kaikki pallot on käytetty. Usein peli on kuitenkin melkoisen nopea, joten yleensä sitä pelataan monta kertaa peräkkäin.
Fortuna pelin Art no J350 säännöt.
Kuvassa "Fortuna-lautapeli" on esitetty ns. perusfortuna-versio. Tätä versiota pelataan valmistajan sääntöjen mukaan seuraavasti: 
Kukin pelaaja työntää peräkkäin kaikki 10 palloa, yhden kerrallaan. Kukin pelaaja saa tililleen numeroiden osoittaman yhteenlasketun summan. Jos pallo koskettaa oikealla olevaa neliötä saa siitä 5 pistettä. Jos pallo jää neliöön, saa siitä 50 pistettä ja pallo asetetaan 50-karsinaan. Jos pallo koskettaa vasemmalla puolella olevaa kolmiota, saa sen pallon uusia. Jos pallo jää kolmioon, saa sen pallon sekä kaikki muut siihen mennessä alas vierineet pallot uusia. Suurimman pistemäärän saanut pelaaja on voittaja. 
Historia.
Fortuna-pelin kehitti opettaja ja leikkikalutehtailija Juho Jussila 1900-luvun alkuvuosikymmeninä esikuvanaan vastaavanlaiset kuulapelit. Peli muotoutui lopullisesti vuonna 1925 ja sen tuotanto aloitettiin vuonna 1926 Jussilan leikkikalutehtaalla Jyväskylässä. Peliä markkinoitiin heti myös ulkomaille ja siitä tuli Jussilan yrityksen menestystuote. Britteinsaarilla peliä markkinoitiin nimellä ”Corinthian Bagatelle” ja peli esiteltiin myös Walesin prinssi Edvardille.
Peliä on valmistettu noin kymmentä eri versiota, laadukkaimpia malleja erityisesti ulkomaan markkinoille. Malleihin kuului jalopuuviilutettuja ja jalallisia malleja, vihreällä veralla päällystettyjä, hiljaisia versioita, automaattimalleja ja kannellisia matkafortunoita. 1970-luvulla mallisto supistui vähitellen yhdeksi perusfortunaksi.
Fortuna-pelin kaltaisia pelejä on pelattu 1400-luvulta lähtien. Pelin eräs versio, "bagatelle"-niminen peli esiteltiin 1770-luvulla Ranskan hoville. Pelissä pelaajat keppien avulla löivät norsunluisia palloja pelipöydälle.
Identiteettiteoria

Identiteettiteoria on mielenfilosofiaan kuuluva näkemys. Se on yksi ratkaisuehdotus nk. mieli–ruumis-ongelmaan. René Descartesista lähtien mielen ja ruumiin suhteen selittäminen on ollut ongelmallista. Identiteettiteoria tarjoaa yksinkertaisen ratkaisun: mitään ongelmaa ei ole, koska mielentilat ovat aivotiloja. Identiteettiteoria edustaa näin fysikalismia. Puhumme kivuista ja haluista ja uskomuksista, mutta oikeastaan tarkoitamme niillä vain tiettyjä aivotiloja. 
Identiteettiteorialla viitataan useimmiten tyyppi-identiteettiteoriaan, joka edustaa reduktionistista fysikalismia. Identiteettiteoria esiintyy myös token- eli esiintymäidentiteettiteorioiden muodossa.
Tyyppi-identiteettiteoria.
Tyyppi-identiteettiteoria eli tyyppifysikalismi on John Smartin ja Ullin Placen kehittämä teoria, joka oli suora vastaus behaviorismin epäonnistumiselle. Smart ja Place katsoivat, että jos henkiset tilat ovat jotain aineellista, mutta eivät käyttäytymistä, tällöin henkiset tilat ovat todennäköisesti identtisiä aivojen tilojen kanssa. Yksinkertaistetusti: henkinen tila "M" ei ole mitään muuta kuin aivojen tila "B". Henkinen tila ”haluan kupin kahvia” ei näin olisi muuta kuin ”tiettyjen neuronien käynnistyminen tietyissä aivojen osissa”.
Huolimatta sen lähtökohtaisesta vakuuttavuudesta, identiteettiteoria kohtaa ongelmia monitoteutuvuuden muodossa. Siihen perustuvan argumentin muotoili ensimmäisenä Hilary Putnam. On selvää, että ihmisten lisäksi myös monet muut eläinlajit voivat esimerkiksi tuntea kipua. On kuitenkin epätodennäköistä, että kaikki nämä moninaiset organismit olisivat kipua tuntiessaan samassa aivotilassa. Tällöin vaikuttaa siltä, ettei kipu voi vastata jotain tiettyä aivotilaa. Näin identiteettiteorialla ei ole empiiristä pohjaa.
Ongelmista huolimatta tyyppi-identiteettiteoria on herättänyt edelleen kiinnostusta, ennen kaikkea Jaegwon Kimin vaikutuksen ansiosta.
Esiintymäidentiteettiteoria.
Esiintymä- eli token-identiteettiteorioiden ansiosta kaikkia identiteettiteorioita ei välttämättä tarvitse hylätä. Esiintymäidentiteettiteorioiden mukaan sen tosiseikan, että tietty aivotila yhdistyy vain yhteen henkilön henkiseen tilaan, ei tarvitse merkitä sitä, että henkisten tilojen tyyppien ja aivotilojen tyyppien välillä pitäisi olla absoluuttinen vastaavuus. Tyyppi–token -erottelua voidaan havainnollistaa yksinkertaisella esimerkillä: sana ”kissa” sisältää neljää tyyppiä olevia kirjaimia ("k", "i", "s", "a") ja viisi kirjaintokenia eli -esiintymää, kun kirjaimella "s" on kaksi esiintymää. Esiintymäidentiteettiteoriassa ajatus on, että ainoastaan henkisten ilmiöiden partikulaariset esiintymät ovat identtisiä fysikaalisten tapahtumien partikulaaristen esiintymien kanssa.
Anomaalinen monismi ja useimmat muut ei-reduktiivisen fysikalismin muodot ovat esiintymäidentiteettiteorioita.
Damiano Tommasi

Damiano Tommasi (s. 17. toukokuuta 1974 Negrar, Italia) on italialainen jalkapalloilija, joka edustaa espanjalaista Levantea. 180 senttimetriä pitkän Tommasin pelipaikka on puolustava keskikenttäpelaaja.
Tommasin ammattilaisura alkoi Hellas Veronassa, jonka riveissä hän pelasi Serie B:tä vuosina 1993-1996. 7. syyskuuta 1996 hän debytoi Serie A:ssa siirryttyään AS Romaan. Samana vuonna Tommasi pelasi myös Italian joukkueessa alle 21-vuotiaiden EM-kilpailuissa ja Atlantan olympialaisissa. 18. marraskuuta 1998 hän pelasi debyyttiottelunsa A-maajoukkueessa, mutta vasta vuonna 2001 hän nousi maajoukkueen vakiokokoonpanoon. 2002 MM-kisoissa Tommasi pelasi kaikissa joukkueensa otteluissa. 
Kesällä 2003 Tommasin ura sai ikävän käänteen hänen saatuaan vakavan polvivamman Stoke Cityä vastaan pelatussa harjoitusottelussa. Hän pelasi kentille vasta 30. lokakuuta 2005 Ascolia vastaan pelatussa ottelussa, jossa Roman kannattajat osoittivat suosiota seisaaltaan Tommasin korvatessa Olivier Dacourtin toisella puoliajalla. 18. kesäkuuta 2006 Tommasi päätti kymmenvuotisen uransa roomalaisseurassa tekemällä sopimuksen nykyisen seuransa kanssa.
Northrop YB-49

Northrop YB-49 oli Yhdysvaltain ilmavoimien kokeellinen strateginen pommikone, ja se oli suihkumoottorein varustettu versio XB-35-koneesta. Koneesta rakennettiin 1940-luvun loppupuolella vain kaksi prototyyppiä, eikä sitä hyväksytty operatiiviseen käyttöön.
Lentokonetta kuvailtiin vaikeasti hallittavaksi. Prototyypien taipumusta nostaa koneen nokkaa liian jyrkästi, joka aiheutti hallitsemattoman sakkauksen, aiheutti kehityksessä ongelmia. Ilmavirran erkanemisen myötä ohjainpinnat menettivät ohjausominaisuutensa ja lentokone saattoi joutua sivukierteeseen tai kääntyä ympäri.
YB-49 oli "lentävä siipi", jossa ei ole perinteistä sivuperäsintä.
YB-49 oli varhaisia koneita jolla oli häiveominaisuuksia, sillä sen huomattiin katoavan tutkasta hetkittäin.
XB-35:stä ja YB-49:n lisäksi oli YB-35 ja YRB-49A prototyyppimallit testattavana. Valmistetut prototyypit määrättiin tuhottaviksi testien jälkeen.
Tekniset tiedot.
Yleistä
 Suorituskyky
Aseistus
Letonniemi

Letonniemi on Oulussa Taskilan kaupunginosassa Kuivasmeren itärannalla sijaitseva Natura-luonnonsuojelualue. Nykyinen niemi on aiemmin ollut saari nimeltään Piispanletto ja alue tunnetaankin molemmilla nimillään. Letonniemen suojelun perusteena ovat lähinnä niemen laajat merenrantaniityt sekä maankohoamisilmiöön liittyvien kasvillisuuden muutosten seuraaminen ja tutkiminen. Koska alue on lähellä Oulun kaupunkia, on sillä myös virkistyksellistä merkitystä.
Suojelualueella on lähes kaikkialla nähtävissä jälkiä ihmisen toiminnasta. Alueen keskiosiin on istutettu kuusia ja puustoa on harvennettu. Alueen koillispuolelle Rajakylän Rajahautaan on rakennettu Rajahaudan venesatama ja uimaranta. Alueella risteilee polkuja ja pitkospuita. Letonniemen läntisimmässä kärjessä sijaitsee nuotiopaikka, ja etelärannalla luontopolun varrella seisoo vanha Koskelan sektoriloisto.
Aluetta on aiemmin käytetty eläinten laitumena, mutta laiduntamisen loputtua kasvillisuus on päässyt valtaamaan alaa, ja rantaniityillä kasvavat nykyisin pajut ja järviruoko sekä harmaaleppä. Alueella kasvaa myös runsaasti saniaisia sekä ruohokanukkaa. Ruoikoitumisen myötä myös alueen linnusto on yksipuolistunut, ja avoimien rantojen kahlaajalintujen kuten tyllien, suosirrin ja lapinsirrin kannat ovat vähentyneet huolestuttavasti. Ruoikoitumisesta ovat hyötyneet muun muassa ruskosuohaukat, merihanhet, tukkasotkat ja ruokokerttuset.
Aikaerorasitus

Aikaerorasitus eli jet lag [džet läg] () on fyysinen rasitus, joka aiheutuu vuorokausirytmin muuttumisesta itä-länsisuuntaisilla pitkillä lennoilla.
Oireet.
Aikaerorasituksen tyypillisiä oireita ovat aamu- tai iltapäiväväsymys, katkonainen yöuni, yleinen huono olo, vatsavaivat, huimaus, päänsärky, keskittymiskyvyn heikentyminen, ärtyisyys ja ruumiillisen suorituskyvyn heikkeneminen. Oireet johtuvat sisäisen uni-valverytmin sekä muiden elimistön rytmien kuten veren kortisolihormonin pitoisuuden vaihtelun ja ruumiin lämpötilavaihtelun ristiriidasta.
Aikaerorasituksen oireita voi tulla jo kolmen tunnin aikaerosta mutta ei merkittävästi sitä vähemmästä aikaerosta. Selvemmin oireet tulevat esiin lennettäessä lännestä itään.
Sopeutuminen.
Aikaeroon sopeutumiseen tarvittava aika riippuu lentosuunnasta ja ylitettyjen aikavyöhykkeiden lukumäärästä. Länteen päin lennettäessä sopeutumiseen menee vuorokausina aikavyöhykkeiden lukumäärä jaettuna kahdella tai kolmella, yksilöllisestä sopeutumisnopeudesta riippuen. Itään päin lennettäessä aikavyöhykkeiden lukumäärä jaetaan 1,5:llä tai kahdella.
Ehkäisy ja hoito.
Jos matka kestää viikon tai kauemmin, matkaaja voi yrittää ehkäistä oireiden ilmaantumista siirtymällä jo kotimaassaan nukkumaan kohdemaan mukaisesti. Länteen päin lennettäessä nukkumaanmeno- ja heräämisaikoja voi siirtää muutamana päivänä paria tuntia myöhemmäksi ja esimerkiksi juoda koneessa kahvia. Itään päin lennettäessä voi koettaa nukkua koneessa mahdollisimman paljon ja juoda vettä ja mehuja. Itään lennon jälkeen oleskelu valoisassa aamulla ja päivällä nopeuttaa rytmien siirtymistä. Länteen lennettyä valoa voi lisätä etenkin illalla ja iltayöllä.
Jos määränpäässä ollaan pidempään, aikaeroon sopeutumista voidaan nopeuttaa parhaiten siirtymällä välittömästi määränpäähän saavuttua kyseiseen aikaan. Aikuisen tulisi mennä nukkumaan vasta kello 22–24 paikallista aikaa ja nousta aamulla normaaliin aikaan vuoteesta. Runsas liikunta ulkoilmassa auttaa aikaeroon sopeutumisessa. Heräämisen jälkeen onkin suositeltavaa käydä kävelyllä tai juoksulenkillä ulkoilmassa. Pitkien päiväunien nukkumista on vältettävä. Vaikeissa tapauksissa voidaan käyttää unilääkettä määränpäässä kahtena tai kolmena iltana. Myös lyhytaikainen melatoniinin käyttö voi nopeuttaa aikaeroon sopeutumista.
Markku Palmroos

Markku Palmroos (s. 27. elokuuta 1960 Helsinki) on suomalainen jalkapallovalmentaja ja entinen maalivahti. 
Palmroos voitti pelaajaurallaan neljä Suomen-mestaruutta, kolme Suomen Cupia ja pelasi Suomen maajoukkueessa. Hänet muistetaan myös jykevän kokoisena maalivahtina.
Ura.
Pelaajaura.
Palmroos aloitti pelaajauransa aikuisten tasolla Helsingin Ponnistuksessa II divisioonassa kaudella 1979. Vaikka hän pelasi maalivahtina, pääsi hän kolmen Ponnistus-kautensa aikana kahdesti myös maalintekijätilastoihin. Kaudeksi 1983 Palmroos siirtyi Helsingin Jalkapalloklubiin, jota hän edusti suuren osan pelaajaurastaan. Lisäksi Palmroos edusti pääsarjassa OTP:tä, Kumua, TPS:ää ja Jaroa.
HJK:ssa hän voitti yhteensä neljä Suomen mestaruutta vuosina 1985, 1987, 1988 ja 1992 sekä kolme Suomen Cupia 1984, 1993 ja 1996. Kaudella 1987 Palmroos piti maalinsa puhtaana 827 minuuttia, mikä oli tuolloin pääsarjatason ennätys. 
Valmentajaura.
Päävalmentajana Palmroos on toiminut Atlantiksessa, kun hän korvasi lokakuussa 2000 erotetun Jari Europaeuksen. Joukkue onnistui kauden päätteeksi nousemaan Veikkausliigaan, kun se kukisti karsinnoissa TPS:n. Seuraavalle kaudelle apuvalmentajana toiminut Ari Tiittanen siirtyi päävalmentajaksi ja Palmroos tämän avuksi. Atlantis voitti tuolloin Suomen Cupin. Atlantiksen päädyttyä konkurssiin 2002, siirrettiin sen sarjapaikka uudelle vantaalaisseura AC Allianssille, jossa parivaljakko Tiittanen–Palmroos jatkoi edelleen samalla työnjaolla. Palmroos jatkoi Allianssissa kauden 2005 loppuun, vaikka Tiittanen korvattiin Thierry Pisterillä.
Kaudeksi 2006 Palmroos nimettiin tammisaarelaisen EIF:n päävalmentajaksi Kakkoseen. Maaliskuussa 2006 Palmroos aloitti EIF:n valmentamisen ohella myös HJK:n maalivahtivalmentajana, jossa hän toimi kauden 2009 loppuun saakka. Palmroos toimi EIF:ssä vielä 2007 , mutta seuraavalla kaudella 2008 hän aloitti Kakkosen Lohjan Pallossa. Hän vei sen kahtena peräkkäisenä kautena lohkonsa toiseksi ja vuonna 2010 kuudenneksi.
Palmroos piti tämän jälkeen taukoa valmennuksesta, mutta palasi Lohjalle jälleen kaudeksi 2012. LoPa:n menestys jäi kuitenkin heikoksi ja Palmroos erotettiin kesäkuun lopussa. Seuraavalla kaudella hän aloitti HJK:n A-juniorivalmentajana ja toukokuussa 2013 myös BK-46:n päävalmentajana.
Palmroos on toiminut myös Suomen A-maajoukkueen maalivahtivalmentajana.
Palmroosin toinen jalka amputoitiin polven alapuolelta marraskuussa 2017, mutta hän aikoo jatkaa silti valmentajana. Ennen amputointia jalkaa leikattiin 22 kertaa.
Alkuvuodesta 2023 Palmroos liittyi PEPO:n valmennusryhmään. 
Saman vuoden kesäkuussa Palmroos sai aivoinfarktin. Infarktin jälkeen hän on ollut kuntoutettavana Helsingin Synapsia-talossa.
Syklopropaani

Syklopropaani C3H6 on hiilestä ja vedystä muodostunut yksinkertaisin rengasrakenteinen orgaaninen yhdiste. Se kuuluu rakenteellisesti sykloalkaanien aineryhmään. Sen CAS-numero on 75-19-4. Syklopropaani on kaasuna väritön, herkästi syttyvä ja makeantuoksuinen.
Historiaa.
Syklopropaanin löysi 1881 August Freund, joka myös esitti sen oikean rakenteen julkaisemassaan paperissa. Hän tuotti sitä antamalla 1,3-dibromopropaanin reagoida natriumin kanssa, mikä johti molekyylinsisäiseen Wurtz-reaktioon, ja tuotti suoraan syklopropaania. G. Gustavson paransi reaktion saantoa käyttämällä sinkkiä natriumin sijaan. Ennen kuin syklopropaanin anesteettiset ominaisuudet keksittiin 1929, sillä ei ollut kaupallisia käyttökohteita. Teollinen tuotanto alkoi vuoteen 1936 mennessä.
Rakenne.
Hiiliatomit muodostavat syklopropaanissa tasasivuisen kolmion. Syklopropaani on siis hiiliatomiensa suhteen tasomainen. Hiilten väliset 60° kulmat poikkeavat suuresti neljävalenssisen hiilen taipumuksesta muodostaa noin 109° kulmia, joten syklopropaanilla on paljon kulmajännitystä. Kulmajännitys voidaan todeta röntgensäteillä tehtävillä elektronitiheysmittauksilla, joissa nähdään hiilten välisten kovalenttisten sidosten taipuminen. Jännittyneet sidokset tekevät syklopropaanista tavallista alkaania helpommin reagoivan. Syklopropaani muuttuu hitaasti propeeniksi.
Valmistus ja reaktiot.
Syklopropaania valmistetaan 1,3-diklooripropaanista sinkin ja natriumjodidin avulla. Sille ovat tyypillisiä reaktiot, joissa sen rengasrakenne avautuu. Näin käy sen reagoidessa muun muassa bromin, vetybromidin, vedyn ja rikkihapon kanssa. Yhdistettä voidaan käyttää orgaanisessa synteesissä.
Käyttö.
Syklopropaania on käytetty lääketieteessä muun muassa anestesiaan hengitettynä, koska se on tehokas ja vain lievästi myrkyllinen. Sen käytöstä on luovuttu, koska syklopropaanin ja ilman seos on herkästi räjähtävää ja se saattoi myös aiheuttaa sydämen rytmihäiriöitä.
Stockmannin Tallinnan-tavaratalo

Stockmannin Tallinnan-tavaratalo on Tallinnassa, Virossa sijaitseva tavaratalo. Se on Baltian suurin tavaratalo, jossa myyntipinta-alaa on 14 500 m², jotka sijoittuvat viiteen kerrokseen.
Stockmann avasi ensimmäisen myymälänsä Tallinnassa vuonna 1993, mutta tavarataloksi se laajennettiin varsinaisesti vuonna 1996. Näin se on Stockmannin ensimmäinen ulkomaille avattu täysimittainen tavaratalo. Vuonna 2000 tavarataloa laajennettiin kolmella kerroksella viisikerroksiseksi ja sen yhteyteen rakennettiin 400-paikkainen paikoitushalli.
Tallinnan Stockmann sijaitsee osoitteessa Liivalaia 53.
Tavaratalon osastot ja palvelut kerroksittain.
Ensimmäisessä kerroksessa sijaitsee elintarvikeosasto Stockmann Delikatess, jossa myydään myös alkoholituotteita. Ensimmäisessä kerroksessa myydään myös kosmetiikkaa ja sukkia. Katutasossa on Annilill Lilled -hääliike.
Toisessa kerroksessa sijaitsevat miesten vaatteet ja jalkineet, nuorten vaatteiden One Way sekä matkalaukut. Toisessa kerroksessa on myös internetkahvila.
Kolmannessa kerroksessa on naistenvaateosasto, naistenjalkine- ja käsilaukkuosastot sekä lastenvaateosasto ja lastenjalkine- ja leluosastot.
Neljännessä kerroksessa myydään kodintarvikkeita, paperituotteita, elektroniikkaa, musiikkia, puhelimia ja kameroita ja urheilutuotteita. Neljännessä kerroksessa on myös Elisan liike.
Viidennessä kerroksessa mm. vaateliike Seppälä, hääliike Annilill, kauneushoitola Désireé, optikkoliike Instrumentarium, Kesklinna Apteek ("Keskikaupungin apteekki"), matkatoimisto Estravel, Mister Minit -suutari sekä Silja Linen, Nordean ja Danske Bankin konttorit. Ylimmässä kerroksessa on myös Fazer Amican ravintola "Fifth Floor" ja lasten leikkipaikka.